Disse strofene kan bli avgjørende for Israel i Eurovision
Denne uken ble det klart at israelske Eden Golan (20) stiller med låten «October Rain». Både tittelen og øvrig innhold skaper bølger. – I år, mer enn noen gang, er jeg spent på å representere landet mitt på den største scenen i Europa, uttalte Eden Golan på Eurovision Song Contests nettsider da hun stakk av med seieren tidligere denne måneden. Først nå er det kjent hva tittelen på sangen er. Deler av teksten har også lekket ut i mediene. Jerusalem Post og andre israelske medier meldte tidligere denne uken at European Broadcasting Union (EBU) kan ende opp med å måtte diskvalifisere Israel fra å konkurrere i Malmö i mai – fordi låten kan oppfattes som politisk. Eurovision Song Contest hevder å være et ikke-politisk arrangement, og det er derfor ikke tillatt å bruke arrangementsdeltagelsen politisk. Den israelske kringkasteren KAN har ikke utdypet innholdet i 20-åringens låt, men tittelen «October Rain» kobles ifølge israelske og internasjonale medier til Hamas’ terrorangrep mot Israel 7. oktober i fjor. Gali Avni, kommunikasjonssjef i KAN, skal imidlertid ha uttalt til Sveriges Radio at låten handler om «landets sorg» etter angrepet. – Men den har ikke et spesielt politisk budskap, sier hun. KAN kom nylig med en skriftlig uttalelse, der de opplyste at de er «i dialog med EBU angående låten». Strofer som vekker oppsikt Det meste av låten er på hebraisk, og avisen Israelhayom.com skriver at de tre siste strofene betyr:  «Det finnes ingen luft igjen å puste / Ingen plass, ingen meg fra dag til dag». Låten slutter med: «De var alle gode barn, hver og en av dem». Deler av låten er på engelsk, blant annet dette, skriver avisen: «Evening/Everything is black and white/Who is the fool/ Who told you boys don't cry/Hours and hours/ and flowers/Life is not a game for the cowards./While time goes by/Every day/I'm losing my mind/Holding on.» I et vers synger Golan om «blomster».  «I denne sammenhengen vet alle israelere at det refererer til falne soldater i kamp som en del av IDF-slang, men for europeiske seere oppfattes ikke dette nødvendigvis politisk», skriver avisen. Har frist til å forandre Ifølge israelske medier kom EBU samtidig med en uttalelse om at de er «er i ferd med å studere teksten nøye» – og at dette er konfidensiell prosess mellom EBU og de ulike kringkasterne frem til en beslutning er tatt.  EBU opplyser at hvis en sang av en eller annen grunn ikke oppfyller kriteriene, får den aktuelle kringkasteren muligheten til å sende inn en ny sang eller nye tekster i samsvar med konkurransereglene. Dette gjelder alle deltagerlandene, og den endelige fristen for å registrere sitt bidrag formelt, er 11. mars. Vil ikke forandre tekst Den israelske kringkasteren har forsikret at de ikke kommer til å forandre på innholdet i låten, og at hvis de skulle bli pålagt å gjøre det, så vil de ikke kunne delta i Malmö. VG har rettet en henvendelse til EBU. Kultur- og sportsminister i Israel, Miki Zohar, har uttalt til israelske medier at dersom Israel blir diskvalifisert, er det «skandaløst». – Israels bidrag er en rørende sang som uttrykker folkets og landets følelser i disse dager, og den er ikke politisk, meldte ministeren nylig. Sangkonkurransen samler hvert år et hundretalls millioner seere; 162 millioner fulgte showet i 2023. Hoppet ned ti plasser På bettingoversikten Oddschecker ligger Israel i skrivende stund på en 20. plass av totalt 40. Frem til torsdag, da tittelen og innholdet i låten ble kjent, lå Israel som nummer 10. Norge figurerer på en syvendeplass, mens Ukraina er bettingfavoritt. Eden Golan har ikke uttalt seg om kontroversen. Debatten har i flere måneder rast rundt Israels deltagelse i årets Eurovision på grunn av krigen i Gaza. Også i Norge har det vært mange demonstrasjoner – blant annet på direkten under NRKs sending. Eurovision-arrangøren har hele tiden sagt at det er uaktuelt å utestenge Israel fra konkurransen. – Smart måte Aftonbladets Eurovision-ekspert Tobbe Ek har tidligere uttalt til egen avis at han mener det å sende en politisk låt til Eurovision, er en «smart måte» for Israel å trekke seg fra konkurransen «med «hevet hode».  – Det gir EBU muligheten til å diskvalifisere sangen, og dermed vil det bety at SVT og EBU blir kvitt en utrolig betent konflikt som akkurat nå ser ut til å overskygge hele konkurransen i Malmö i mai, sier Tobbe Ek. Eurovision-finalen arrangeres i 11. mai på Malmö arena – med to delfinaler tidligere i uken. Gåte representerer Norge – se bandet juble etter seieren:
Eden Golan (20) låten «October Rain» kan ifølge flere medier oppfattes som politisk. European Broadcasting Union (EBU) studerer låten og kan eventuelt pålegge å forandre teksten. «October Rain» kan kobles til Hamas' terrorangrep mot Israel i 2023. Låten, som er på både hebraisk og engelsk, inneholder flere strofer som vekker oppsikt.